For en uge siden padlede Caroline Küntzel sig til en VM-broncemedalje i Kina, og resultatet overgik selv hendes vildeste drømme.

Sidste år i oktober begyndte den nu 16-årige Caroline Küntzel fra Thisted at standup-padle. Her et år efter kom den første store triumf på en strand i Kina. Her sikrede hun sig en tredjeplads ved verdensmesterskabet i juniorklassen sidste onsdag. - Det er fuldstændig sindssygt, det kan ikke beskrives, fortæller Caroline Küntze. Inden afrejse mod Kina og verdensmesterskabet havde hun gjort sig tanker om en mulig placering. En placering, der lå meget langt fra den tredjeplads, hun sikrede sig i sidste uge. - Jeg regnede ikke med medaljer, men jeg havde håbet på en okay placering. Måske noget i nærheden af en top 15, hvis jeg var heldig, fortæller hun. Overrasket af venner og familie hjemme i Thisted Med en medalje, og dermed en noget tungere kuffert, landede bronzevinderen tidligere på ugen i Billund Lufthavn. - Vi er superstolte! Det er helt vildt, og det har været så spændende at følge med i, fortæller Lena Mygind, der er Carolines moster. Tirsdag aften overraskede familie og venner Caroline, da de alle kom forbi til fejring i Thisted. - Det er sindssygt, at alle er kommet. Det havde jeg slet ikke regnet med, siger bronzevinderen.